Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 483/12/2202	Galanta, 11.2.2013
EEČ : 2-17-49-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 26. 06. 2012 v čase od 08.00 h do 10.00 h preskočili do riadne oploteného areálu firmy XXXXX, s. r. o., so sídlom XXXXX č. 2, v obci XXXXX, časť XXXXX, a to tak, že prekonali riadne uzamknutú kovovú bránu, ktorá slúži na zabránenie vstupu do objektu a to tak, že preliezli cez kovovú bránu do areálu firmy, prešli k hospodárskym budovám, kde odtlačili použitím fyzickej sily betónovú kocku o rozmeroch 50 x 50 x 15 cm, o váhe 50 kg, ktorá slúžila ako zabezpečenie objektu proti neoprávnenému vstupu, tak sa dostali do samotného objektu maštale, kde pomocou prinesených klieští začali rozoberať elektrické vedenie samotnej budovy, ktoré vedenie následne ukladali do prineseného vreca bielej farby s úmyslom odcudzené vedenie speňažiť predajom v zberných surovinách, čím pre firmu XXXXX, s. r. o., so sídlom XXXXX č. 2 spôsobili škodu krádežou vo výške podľa odborného vyjadrenia 12,40 Eur, hoci bol za priestupok proti majetku rozhodnutím Obvodného úradu XXXXX č. XXXXX dňa      09. 05. 2012, právoplatným dňa 15. 06. 2012 postihnutý. 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ XXXXX, Obvodné oddelenie PZ XXXXX ČVS: ORP-XXXXX dňa 26. 06. 2012 bolo vznesené obvinenie ml. XXXXX a spol. za prečin krádeže podľa § 212 ods. 2          písm. a) Trestného zákona na tom skutkovom základe, ako je to uvedené  vo výrokovej časti tohto uznesenia.

Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným uzavrel o jej náhrade dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V predmetnej veci sa obvinený ml. XXXXX k  spáchaniu skutku v plnom rozsahu priznal, svoj čin oľutoval a výslovne súhlasil s tým, aby prokurátor trestné stíhanie proti nim podmienečne zastavil. V rámci mediačného konania na Okresnom súde v Galante sa taktiež ku skutku dobrovoľne priznal a poškodenej spoločnosti XXXXX KB, spol. s r. o., XXXXX uhradil škodu vo výške 12,40 Eur. 

Splnomocnený zástupca poškodenej spoločnosti XXXXX KB, spol. s r. o., XXXXX v zastúpení XXXXX uplatnil nárok na náhradu škody v celkovej výške 1.012,40 Eur. Potvrdil, že z uvedenej sumy mu bola obvineným          ml. XXXXX zaplatená suma 12,40 Eur a tiež súhlasil, aby zvyšok uplatnenej náhrady škody vo výške 1.000,- Eur bol vyplatený v mesačných splátkach, podľa priloženej dohody o náhrade škody, obv. ml. XXXXX. 

Obvinený ml. XXXXX je stíhaný za prečin krádeže  podľa § 212 ods. 2 písm. a) a písm. f) Trestného zákona,  ktorého horná hranica trestnej sadzby predstavuje dva roky. Podľa § 117 odsek 1 Trestného zákona, trestné sadzby odňatia slobody ustanovené v tomto zákone sa u mladistvých znižujú na polovicu; horná hranica zníženej trestnej sadzby nesmie prevyšovať sedem rokov a dolná hranica zníženej trestnej sadzby dva roky.
  
Obvinený ml. XXXXX doposiaľ nebol súdom trestaný. Obvodným úradom XXXXX pre priestupky  prejednávaný nebol. Z miesta trvalého bydliska je všeobecne hodnotený. Školské zariadenie nenavštevuje. Úradom práce, soc. vecí a rodiny XXXXX evidovaný nebol.
            
      Súčasne som podľa § 216 ods. 2 Tr. por. stanovila  obvinenému ml. XXXXX skúšobnú dobu v trvaní 12 (dvanásť) mesiacov, počas ktorej mu neukladám žiadne primerané obmedzenia ani povinnosti. Skúšobná doba začne plynúť od právoplatnosti tohto uznesenia. 

Pred rozhodnutím v tejto veci som tiež zohľadnila to, že obvinený ml. XXXXX skutok spáchal ako mladistvý a jeho protiprávne konanie, pre ktoré je toho času trestne stíhaný, možno považovať za mladícku nerozvážnosť. Vzhľadom na uvedené, považujem rozhodnutie o podmienečnom zastavení trestného stíhania za primerané povahe a závažnosti spáchaného činu, ktorý sleduje predovšetkým preventívny účel samotného trestného konania, a to vedenie mladistvého obvineného k začleneniu sa do sociálneho prostredia tak, aby v budúcnosti  predchádzal protiprávnym činom.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por.,  rozhodnem, že sa osvedčil. Inak  rozhodnem, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka